নাটোরে সংখ্যালঘু পরিবারের ওপর আলীগের নির্যাতন : ৭ জনের বিরুদ্ধে মামলা, গ্রেফতার ১  রাজশাহী অফিস  ও নাটোর প্রতিনিধি  নাটোরের বড়াইগ্রামে আওয়ামী লীগের সন্ত্রাসীদের অত্যাচার-নির্যাতনে পালিয়ে বেড়াচ্ছে এক সংখ্যালঘু পরিবার। তারা ওই পরিবারের সদস্যদের মারধর করে তাদের বাড়িঘর আগুনে পুড়িয়ে দিয়েছে। পরিবারের মহিলা ও শিশুরা খোলা আকাশের নিচে মানবেতর জীবনযাপন করছে। এ বিষয়ে গড়িমসির পর শনিবার নির্যাতিত নব কুমারের দায়ের করা মামলাটি বড়াইগ্রাম থানা পুলিশ রেকর্ড করেছে। নব কুমার স্থানীয় আওয়ামী লীগ কর্মী আবদুর রাজ্জাক, তার ছেলে রেজাউল ও একই গ্রামের মান্নান ভূঁইয়ার ছেলে মামুনসহ ৭ জনের নামে বাড়ি পোড়ানোর অভিযোগে মামলা করেন।  পুলিশ বাড়ি পোড়ানোর ঘটনায় জড়িত থাকায় আবদুর রাজ্জাককে তার বাড়ি থেকে শনিবার মধ্যরাতে গ্রেফতার করেছে। নাটোরের পুলিশ সুপার রফিকুল ইসলাম ও বড়াইগ্রাম থানার ওসি আনোয়ার হোসেন শনিবার রাতে নব কুমারের পোড়ানো বাড়ি পরিদর্শন করেছেন। এদিকে বাড়ি পোড়ানোর ঘটনা সাংবাদিকদের জানানোয় গতকালও আবদুর রাজ্জাকের সহযোগীরা নব কুমারের ছোট ভাই শৈলেন্দ্রনাথকে প্রকাশ্যে খুঁজে বেড়াচ্ছে।  নব কুমারের বৃদ্ধ মা নিরমলা দেবী বলেন, ওরা আওয়ামী লীগ করে। তাই ওদের বিরুদ্ধে কোনো মামলা করা যাবে না। আগের মামলাও তুলে নিতে হবে। কিন্তু আমার ছেলেরা ওদের  বিরুদ্ধে করা মামলা প্রত্যাহার করবে না। এ অপরাধে ওরা আমার ছেলের ঘর পুড়িয়ে দিয়েছে। ছেলে এবং নাতিকে ধরে নিয়ে দিনদুপুরে গাছের সঙ্গে বেঁধে পিটিয়েছে। সাদা কাগজে সই নিয়েছে। ওরা আমার তিন ছেলেকে গ্রাম থেকে বের করে দিয়েছে। আমার ছেলেদের যেখানে পাবে সেখানেই খুন করবে বলে হুমকি দিচ্ছে। এ বিষয়ে স্থানীয় আওয়ামী লীগ নেতা ও পুলিশকে জানিয়েও কোনো কাজ হয়নি।  ঘটনাটি ঘটেছে নাটোরের বড়াইগ্রাম উপজেলার মামুদপুর গ্রামে। বৃদ্ধা নিরমলা জানান, ১৯৯৯ সালে বড়াইগ্রাম মহিলা কলেজের সামনে স্থানীয় আওয়ামী লীগ কর্মী আবদুর রাজ্জাকের ছেলে রেজাউল  করিমের নেতৃত্বে কয়েকজন সন্ত্রাসী তার নাতি প্রদীপ কুমারকে রামদা দিয়ে কোপায়। এতে প্রদীপ কুমারের একটি হাত পঙ্গু হয়ে যায়। এ ব্যাপারে তার বাবা নব কুমার বাদী হয়ে বড়াইগ্রাম আমলি আদালতে রেজাউলসহ তিনজনের নামে মামলা করেন। মামলাটি এখনও চলছে। বর্তমান মহাজোট সরকার ক্ষমতায় আসার পর ওরা মামলাটি তুলে নেয়ার জন্য চাপ দিয়ে আসছিল। মামলা তুলে না নেয়ায় কিছুদিন আগে সন্ত্রাসীরা তার জমির পাট কেটে নেয়। এ ব্যাপারেও তিনি মামলা করেন। এতে ওরা আরও ক্ষিপ্ত হয়ে ওঠে। ওরা প্রদীপের কাকা শৈলেন্দ্রনাথ প্রামাণিককে কয়েকদফা মারধর এবং বাড়িঘর লুটপাট  করে। এসব ঘটনায় ১৩ জনকে আসামি করে আদালতে আরও একটি মামলা করেন। ২৫ ফেব্রুয়ারি সকালে সন্ত্রাসীরা প্রদীপ কুমারের বাড়িতে গিয়ে ওর বাবা নব কুমারকে মামলা ওঠানোর জন্য সাদা স্প্যাম্পে স্বাক্ষর করতে বলে। তাতে তিনি রাজি না হলে সন্ত্রাসীরা পরিবারের সদস্যদের সামনে বাবা-ছেলে ও মা সুধা রানীকে বেদম মারধর করে। তাতেও রাজি না হলে বাবা-ছেলেকে টেনে-হিঁচড়ে আবদুর রাজ্জাকের বাড়ি সংলগ্ন রাস্তার পাশে শিমুলগাছের সঙ্গে রশি দিয়ে বেঁধে বেদম মারধর করে। শেষ পর্যন্ত গলায় রামদা ধরে তাদের কাছ থেকে মামলা তুলে নেয়ার জন্য কাগজে সই নেয়। খবর পেয়ে  বড়াইগ্রাম থানার উপ-পরিদর্শক হাবিবুর রহমান ঘটনাস্থলে গেলে তাকে বলা হয় এখানে সালিশ চলছে, পুলিশের থাকার দরকার নেই। পরে স্থানীয় লোকজন নব কুমার ও সুধা রানীকে বড়াইগ্রাম উপজেলা স্বাস্থ্য কমপ্লেক্সে ভর্তি করে। চিকিত্সাধীন অবস্থায় গত বৃহস্পতিবার নব কুমার বলেন, জান বাঁচাতে কাগজে সই করিছিলুম। হাসপাতালে ভর্তি থাকায় মামলা তুলতে কোর্টে যেতে পারিনি। ওই অপরাধে গত বুধবার মধ্যরাতে ওরা আমার বাড়ি পুড়িয়ে দিয়েছে। এখন বাড়িতে আর কেউ নেই। নব কুমারের ছোট ভাই শৈলেন্দ্রনাথ বলেন, ওরা আমাকে ও আমার ছেলে বিদ্যুেক ২৫ ফেব্রুয়ারি বিকালে  বাড়ি থেকে বের করে দিয়েছে। সেদিন থেকে পালিয়ে বেড়াচ্ছি। ছেলেটার পরীক্ষা (এসএসসি) চলছে। পাশের উপজেলায় সে পালিয়ে আছে। বাড়িতে মা ও শিশু বাচ্চা নিয়ে আমার স্ত্রী আছে। ওরা রাতে বাড়িতে গিয়ে জানালা-দরজায় ধাক্কা দিচ্ছে। হুমকি দিচ্ছে। আমার বড় ছেলে মিঠুন ঢাকার বাঙলা কলেজে পড়ে। জানের ভয়ে সে বাড়ি আসতে পারছে না। ওরা মাঠে ধানের জমিতে পানি দেয়া বন্ধ করি দিয়েছে। আওয়ামী লীগের নেতারা বাঁচাতে পারবে না, বলে দিয়েছে। বড়াইগ্রাম থানা আওয়ামী লীগের সাধারণ সম্পাদক অ্যাডভোকেট মিজানুর রহমান বলেন, ঘটনার কথা শুনেছি। এটা দুর্ভাগ্যজনক। তবে আমার  কিছুই করার নেই। কারণ যারা এটা করাচ্ছে তারা নব্য আওয়ামী লীগার। তারা সুবিধাবাদী। এসব অভিযোগ বিষয়ে অভিযুক্ত রেজাউল করিম বলেন, আমরা তাদের মারিনি, বাড়িতে আগুনও দেইনি। নব কুমার ও তার ভাই শৈলেন্দ্রনাথ আমাদের বিরুদ্ধে মিথ্যা মামলা করেছে।  বড়াইগ্রাম থানার এসআই হাবিবুর রহমান বলেন, ওসি স্যার ছুটিতে আছেন। আমি খবর পেয়ে ২৫ ফেব্রুয়ারি আবদুর রাজ্জাকের বাড়ির পাশে গিয়েছিলাম। তখন তারা সালিশে আপস-মীমাংসার কথা বলেছিল। গাছের সঙ্গে বেঁধে মারার ঘটনা আমি দেখিনি। আর বাড়ি পোড়ানোর খবর পেয়ে আমি পুলিশ পাঠিয়েছিলাম। কিন্তু সেখানে  কাউকে পাওয়া যায়নি।  এ ব্যাপারে বড়াইগ্রাম থানার ওসি আনোয়ার হোসেন বলেন, পুলিশ সুপার রফিকুল ইসলাম ও আমি গত শনিবার রাতে ঘটনাস্থল পরিদর্শন করেছি। একটি মামলাও হয়েছে। ওই মামলার একজন আসামি গ্রেফতার হয়েছে। অন্যদের গ্রেফতারের চেষ্টা চলছে। তিনি বলেন, আমরা সবসময় ওই পরিবারের খোঁজ-খবর নিচ্ছি, পরিস্থিতি শান্ত রয়েছে।    http://www.amardeshonline.com/pages/details/2010/03/08/21776